钦定古今图书集成/历象汇编/岁功典/第089卷 > 冬至南郊扈从纪述和陈玉垒太史韵六首
## 钦定古今图书集成/历象汇编/岁功典/第089卷 > 冬至南郊扈从纪述和陈玉垒太史韵六首

于慎行

圣后乘干奉帝禋。日躔南陆协灵辰。九关肃启天门
钥。万姓欢随御辇尘。楼雪初融丹禁晓。葭灰微动玉
衡春。虚惭珥笔亲文物。实有《甘泉》赋未陈。

玉阑东畔画帘前，到处常随豹尾旋。圣代仪文今日
盛，儒臣雨露向来偏。琅函赐锦驰中骑，宝鼎分餐出
御筵。斋室受釐应有问，朝回犹恐夜深宣。

绛阙阴沉启秘扃，銮舆肃穆款真庭。霜凝碧落天衣
湿，月上仙坛玉树青。帝座三重开万象，云门六变走
群灵。祠臣秉笏香烟里，时向珠躔望景星。

绛节氤氲上太清。紫烟缥缈冠层城。鹓行不动瑶墀
影。凤幄微闻玉藻声。律应一阳璇象转。福凝五位泰
阶平。礼成回跸传行漏。百尺华灯阙下明。

灯火薰天夹路旁，属车旋处翠华张。非烟拥盖璇霄
丽，若月乘轮御陌长。十里香花连《泰畤》，千门鼓吹彻
《昭阳》。皇诚已自通天贶，万祀应知宝祚昌。

紫气葱葱绕禁庐，南郊近日履长初。皇王礼乐光前
殿，侍从声华满后车。汉畤龙麟金匮纪，周台云物彩
毫书。雄文亦是乡人似，齐客谈天恐不如。